CELEX: 32020D1669
Language: bg
Date: 2020-11-10 00:00:00
Title: Решение за изпълнение (EC) 2020/1669 на Комисията от 10 ноември 2020 година относно пилотен проект за изпълнение на някои разпоредби за административно сътрудничество, установени в Регламент (ЕС) 2018/1807 на Европейския парламент и на Съвета относно рамка за свободното движение на нелични данни в Европейския съюз посредством Информационната система за вътрешния пазар (текст от значение за ЕИП)

11.11.2020   
               
               
                  BG
               
               
                  Официален вестник на Европейския съюз
               
               
                  L 377/10
               
            
         РЕШЕНИЕ ЗА ИЗПЪЛНЕНИЕ (EC) 2020/1669 НА КОМИСИЯТА
         от 10 ноември 2020 година
         относно пилотен проект за изпълнение на някои разпоредби за административно сътрудничество, установени в Регламент (ЕС) 2018/1807 на Европейския парламент и на Съвета относно рамка за свободното движение на нелични данни в Европейския съюз посредством Информационната система за вътрешния пазар
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1024/2012 на Европейския парламент и на Съвета от 25 октомври 2012 г. относно административно сътрудничество посредством Информационната система за вътрешния пазар и за отмяна на Решение 2008/49/ЕО на Комисията (1), и по-специално член 4, параграф 1 от него,
         като има предвид, че:
         
                     (1)
                  
                  
                     информационната система за вътрешния пазар (IMI), създадена с Регламент (ЕС) № 1024/2012, е онлайн софтуерно приложение, разработено от Комисията в сътрудничество с държавите членки, което помага на държавите членки да изпълняват задълженията си за административно сътрудничество, включително изискванията за обмен на информация в актовете на Съюза. Това се постига чрез предоставяне на централизиран механизъм за комуникация с цел улесняване на трансграничния обмен на информация и взаимопомощта.
                  
               
                     (2)
                  
                  
                     В член 4, параграф 1 от Регламент (ЕС) № 1024/2012 се предвижда възможност Комисията да изпълнява пилотни проекти, за да прецени дали IMI е ефективен инструмент за прилагане на разпоредбите за административно сътрудничество, постановени в актове на Съюза, които не са изброени в приложението към същия регламент.
                  
               
                     (3)
                  
                  
                     В Регламент (ЕС) 2018/1807 на Европейския парламент и на Съвета (2) се предвижда свободното движение на данни, различни от личните данни, в целия Съюз. Освен това в него се определят условията за достъп до данни за компетентните органи, за искане за помощ и за сътрудничество между компетентните органи на държавите членки с оглед предоставяне на достъп до данни, обработвани и съхранявани в друга държава членка. Съгласно член 5, параграф 2 от Регламент (ЕС) 2018/1807 компетентен орган може да поиска помощ от компетентен орган на друга държава членка в съответствие с процедурата, определена в член 7 от посочения регламент, ако запитващият компетентен орган не получи достъп до данните и ако не съществува конкретен механизъм за сътрудничество съгласно правото на Съюза или международни споразумения за обмен на данни между компетентните органи в различни държави членки.
                  
               
                     (4)
                  
                  
                     Съгласно член 5, параграф 4, втора алинея от Регламент (ЕС) 2018/1807 при спешни обстоятелства и при определени условия държавите членки могат да наложат временни мерки за повторно локализиране на данните. Ако подобна временна мярка налага повторно локализиране на данните за повече от 180 дни след повторното локализиране, тя трябва да бъде съобщена на Комисията. Освен това Комисията трябва да обменя информация с държавите членки относно натрупания опит в тази връзка.
                  
               
                     (5)
                  
                  
                     IMI може да бъде ефективен инструмент за прилагане на разпоредбите за административно сътрудничество, определени в член 5, параграфи 2 и 4 и член 7, параграфи 2 — 5 от Регламент (ЕС) 2018/1807. Поради това тези разпоредби следва да бъдат предмет на пилотен проект съгласно член 4 от Регламент (ЕС) № 1024/2012.
                  
               
                     (6)
                  
                  
                     Административното сътрудничество съгласно Регламент (ЕС) 2018/1807 може да включва единните звена за контакт, определени в съответствие с член 7, параграф 1 от посочения регламент, компетентните органи, посочени в член 3, параграф 6 от същия регламент, и всички образувания, отговорни за съобщаване на мерките по член 5, параграф 4 от него. В съответствие с член 5, втора алинея, буква е) от Регламент (ЕС) № 1024/2012 те следва да бъдат считани за компетентни органи за целите на пилотния проект.
                  
               
                     (7)
                  
                  
                     IMI следва да предоставя техническите функционални възможности, които да позволяват на компетентните органи, единните звена за контакт, образуванията, отговорни за съобщаване на мерките съгласно член 5, параграф 4 от Регламент (ЕС) 2018/1807, и Комисията да изпълняват своите задължения за административно сътрудничество по силата на същия регламент.
                  
               
                     (8)
                  
                  
                     Съгласно член 7, параграф 4 от Регламент (ЕС) 2018/1807 компетентният орган, който получава искане за достъп до данни, е длъжен или да съобщи исканите данни, или да информира запитващия орган, че не счита условията за искане на помощ за изпълнени. За да се осъществи обменът на данни, държавата членка, към която е отправено искането, следва да предостави на запитващата държава членка подробностите, необходими за достъп до исканите данни, или подробностите за това как и кога ще бъде осъществено прехвърлянето им. Държавата членка, към която е отправено искането, може също да предостави исканите данни незабавно в отговор на искането, ако това се счита за най-ефективния начин за действие.
                  
               
                     (9)
                  
                  
                     Искането за съдействие, както и временните мерки, съобщени на Комисията чрез IMI, могат да включват обмен на набори от данни, съдържащи лични и нелични данни. Съгласно член 2, параграф 2 от Регламент (ЕС) 2018/1807, Регламент (ЕС) 2016/679 на Европейския парламент и на Съвета (3) се прилага за обработването на лични данни в набор от данни, в който е неразривно свързан с нелични данни. Това се гарантира с член 14 от Регламент (ЕС) № 1024/2012, където са определени правилата за обработката на лични данни в IMI.
                  
               
                     (10)
                  
                  
                     В съответствие с член 4, параграф 2 от Регламент (ЕС) № 1024/2012 Комисията представя оценка на резултатите от пилотния проект на Европейския парламент и на Съвета. Целесъобразно е да се определи датата, до която трябва да бъде представена оценката. С цел постигане на съгласуваност определената дата следва да е същата като датата, до която трябва да бъде представен докладът, изискван по член 8 от Регламент (ЕС) 2018/1807.
                  
               
                     (11)
                  
                  
                     Мерките, предвидени в настоящото решение, са в съответствие със становището на Комитета, създаден съгласно член 24 от Регламент (ЕС) № 1024/2012,
                  
               ПРИЕ НАСТОЯЩОТО РЕШЕНИЕ:
         
            Член 1
            Пилотен проект
            Провежда се пилотен проект с цел да се прецени дали Информационната система за вътрешния пазар (IMI) би била ефективен инструмент за прилагане на разпоредбите относно административното сътрудничество, определени в член 5, параграфи 2 и 4 и член 7, параграфи 2—5 от Регламент (ЕС) 2018/1807.
         
         
            Член 2
            Компетентни органи
            За целите на пилотния проект компетентните органи, посочени в член 3, параграф 6 от Регламент (ЕС) 2018/1807, единните звена за контакт, посочени в член 7, параграф 1 от същия регламент и образуванията, отговорни за съобщаване на мерките по член 5, параграф 4 от него, се считат за компетентни органи по смисъла на член 5, втора алинея, буква е) от Регламент (ЕС) № 1024/2012.
         
         
            Член 3
            Административно сътрудничество
            
               1.   За целите на член 5, параграф 2 и член 7, параграфи 2—5 от Регламент (ЕС) 2018/1807 IMI осигурява технически функционални възможности по-специално за следното:
               
                           а)
                        
                        
                           представяне на искане за помощ съгласно посочените членове, за което се осигурява обосновка, включително придружаваща информация и писмено обяснение;
                        
                     
                           б)
                        
                        
                           предаване на искането на съответния компетентен орган в държавата членка, към която се отправя искането;
                        
                     
                           в)
                        
                        
                           осигуряване на отговор, с който се съобщават поисканите данни, като се предоставя някое от следните:
                           
                                       i)
                                    
                                    
                                       подробностите, необходими за достъп до данните и за тяхното изтегляне;
                                    
                                 
                                       ii)
                                    
                                    
                                       подробна информация за това как и кога ще бъдат прехвърлени данните;
                                    
                                 
                                       iii)
                                    
                                    
                                       исканите данни;
                                    
                                 
                     
                           г)
                        
                        
                           уведомяване на запитващия орган, че условията за искане на помощ не са изпълнени.
                        
                     
            
               2.   За целите на член 5, параграф 4, втора алинея от Регламент (ЕС) 2018/1807 IMI осигурява технически функционални възможности по-специално за следното:
               
                           а)
                        
                        
                           уведомяване на Комисията за временна мярка;
                        
                     
                           б)
                        
                        
                           съобщаване на необходимите мерки, предприети от Комисията, където е целесъобразно;
                        
                     
                           в)
                        
                        
                           съобщаване на информация за придобития опит и обмен на съответната информация с единните звена за контакт в държавите членки.
                        
                     
         
         
            Член 4
            Съхраняване на лични данни
            Когато обменяната чрез IMI информация съдържа набор от данни, състоящ се от лични и нелични данни, личните данни се обработват в IMI в съответствие с член 14 от Регламент (ЕС) № 1024/2012.
         
         
            Член 5
            Оценка
            Оценката на резултатите от пилотния проект, която се изисква от член 4, параграф 2 от Регламент (ЕС) № 1024/2012, се представя от Комисията на Европейския парламент и на Съвета до 29 ноември 2022 г.
         
         
            Член 6
            Настоящото решение влиза в сила на двадесетия ден след деня на публикуването му в Официален вестник на Европейския съюз.
         
         
            Съставено в Брюксел на 10 ноември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 316, 14.11.2012 г., стр. 1.
         
            (2)  Регламент (ЕС) 2018/1807 на Европейския парламент и на Съвета от 14 ноември 2018 г. относно рамка за свободното движение на нелични данни в Европейския съюз (ОВ L 303, 28.11.2018 г., стр. 59).
         
            (3)  Регламент (ЕС) 2016/679 на Европейския парламент и на Съвета от 27 април 2016 г. относно защитата на физическите лица във връзка с обработването на лични данни и относно свободното движение на такива данни и за отмяна на Директива 95/46/ЕО (Общ регламент относно защитата на данните) (ОВ L 119, 4.5.2016 г., стp. 1).